Diari Oficial de la Generalitat Valenciana


Sumari del DOGV 2337, del 02-09-1994 (1994/832306)

DECRET 151/1994, de 29 de juliol, del Govern Valencià, pel qual es regularitza la devolució d'ingressos indeguts per tributs propis i altres ingressos de dret públic de la Generalitat Valenciana.
---------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1994/07/29/151/dof/vci/html**

### Dades del document

Número de DOGV
:   2337

Data del DOGV
:   02-09-1994

Secció del DOGV
:   DISPOSICIONS GENERALS

Número del document
:   1994/832306


Data del document
:   29-07-1994

Organisme emissor
:   Conselleria d'Economia i Hisenda

Tipus de document
:   Decret

Anàlisi jurídica

DECRET 151/1994, de 29 de juliol, del Govern Valencià, pel qual es regularitza la devolució d'ingressos indeguts per tributs propis i altres ingressos de dret públic de la Generalitat Valenciana. [94/5988]  
El Decret 105/1992, de 6 de juliol, del Govern Valencià, sobre recaptació de les taxes, preus públics i sancions de la Generalitat Valenciana, junt amb l'Ordre de 26 de febrer de 1993 de la Conselleria d'Economia i Hisenda, dictada en desplegament de l'esmentat decret, ha suposat la centralització dels ingressos pels distints conceptes impositius i altres ingressos de dret públic en la Conselleria d'Economia i Hisenda.  
Com a conseqüència d'aquesta centralització es fa necessària una modificació en el procediment de devolució d'ingressos indeguts per tributs propis i altres ingressos de dret públic de la Generalitat Valenciana amb la finalitat de simplificar-lo i agilitzar-lo.  
La reglamentació del procediment que ha de seguir-se segons els distints casos d'ingressos indeguts, ja tinguen l'origen en una resolució mitjançant la qual es modifiquen liquidacions anteriors o en una rectificació d'error material o de fet, bé a instància de part o d'ofici, que deriven de tributs propis o altres ingressos de dret públic, constitueix l'objecte d'aquest decret.  
Per això, a proposta del conseller d'Economia i Hisenda i amb la deliberació prèvia del Govern Valencià en la reunió del dia 29 de juliol de 1994,  
DECRETE:  
CAPíTOL I  
Principis generals  
Article primer. Titulars del dret a devolució  
Els subjectes passius o responsables i els altres obligats tributaris o deutors per ingressos de dret públic de la Generalitat Valenciana tindran dret a la devolució dels ingressos que indegudament haguessen realitzat amb ocasió del pagament d'aquests deutes.  
   
Article segon. Contingut del dret a la devolució  
La quantitat que s'haja de tornar com a conseqüència d'un ingrés indegut estarà constituïda essencialment per l'import de l'ingrés indegudament efectuat i reconegut a favor de l'obligat tributari o deutor.  
També formarà part de la quantitat que s'haja de tornar:  
a) El recàrrec, les costes i els interessos satisfets durant el procediment quan l'ingrés indegut s'hagués realitzat per via de constrenyiment.  
b) L'interès legal aplicat a les quantitats indegudament ingressades, pel temps transcorregut des de la data del seu ingrés en el tresor fins a la proposta de pagament.  
El tipus d'interès legal aplicable serà el vigent el dia en què s'efectua l'ingrés indegut.  
Article tercer. Prescripció  
1. Prescriurà als cinc anys el dret a la devolució d'ingressos indeguts.  
2. El termini de prescripció començarà a comptar-se des del dia en què es realitzà l'ingrés indegut i s'interromprà per qualsevol acte fefaent de l'obligat tributari o deutor, o dels seus hereus o drethavents dirigit a l'obtenció de la devolució de l'ingrés indegut o per qualsevol acte de l'administració en què se'n reconega l'existència.  
3. Una vegada reconeguda la procedència de la devolució, prescriurà així mateix als cinc anys el dret per a exigir-ne el pagament.  
Si aquest no és reclamat per creditors legítims, aquest termini comptarà des de la data de notificació del reconeixement d'aquesta obligació.  
CAPíTOL II  
Procediment per al reconeixement  
del dret a la devolució  
1. Devolució d'ingressos com a conseqüència de resolució ferma  
Article quart  
Quan d'una resolució ferma de recurs, reclamació o expedient resulte un ingrés indegut o es condone una multa satisfeta, s'acordarà d'ofici tornar l'import que corresponga i aquest es considerarà com a minoració dels valors del respectiu concepte del pressupost.  
Article cinquè  
1. Una vegada dictada la resolució de referència, l'òrgan gestor corresponent instruirà les diligències de devolució que consistiran en:  
- Expedir còpia certificada de la resolució.  
- Realitzar proposta de devolució a nom de la persona o entitat a favor de la qual resulte estar fet l'ingrés, consignant els antecedents del cas, la identificació, la quantitat líquida que s'haja de tornar i les dades del compte bancari, si escau.  
- Enviar la certificació, la proposta de devolució i el justificant original de l'ingrés a l'òrgan competent (secretari general, director general o cap del servei econòmic, si s'escau) a fi que aquest dicte acord de devolució.  
2. L'òrgan que dicte resolució o acord de devolució l'enviarà junt amb la resta de la documentació a la Intervenció Delegada dels serveis territorials de la Conselleria d'Economia i Hisenda, per a la fiscalització, la qual si estima completa la justificació i hi està conforme ho traslladarà a la Tresoreria territorial de la Conselleria d'Economia i Hisenda on s'hagués efectuat l'ingrés, a fi que aquesta expedesca el manament de pagament.  
Aquest pagament s'efectuarà mitjançant un negatiu de manament d'ingrés i en concepte de minoració d'aquest.  
3. Si no hi està conforme la Intervenció Delegada per estimar insuficient la justificació, una vegada ratificat l'informe de disconformitat per l'interventor general, serà elevat al conseller d'Economia i Hisenda, per a la resolució i si escau quedarà en suspens la devolució fins que es resolga la reclamació interposada.  
La reclamació s'instruirà d'acord amb el Decret 34/1983, de 21 de març, del Govern Valencià.  
4. Quan els actes a què es refereix el número anterior ho siguen en relació amb tributs cedits per l'Estat o recàrrecs establerts sobre aquests, el coneixement de les reclamacions interposades contra ells, correspon als òrgans econòmico-administratius de l'Estat, les resolucions del qual podran ser, en tot cas, objecte de recurs contenciós administratiu.  
Article sisè  
1. Quan la quantitat que s'haja de tornar excedesca de cinc milions de pessetes, l'òrgan que dictà l'acord de devolució elevarà l'expedient a l'Intervenció General de la Generalitat Valenciana, i s'efectuarà la devolució en la forma que dispose el conseller d'Economia i Hisenda.  
2. Quan la devolució corresponga a tributs, taxes o recursos suprimits, que no apareguen consignats en el pressupost d'ingressos de la Generalitat Valenciana o per recaptació d'exercicis anteriors, sols s'hi aplicarà el que disposa l'article 5.2.final quan hi haja recaptació pel concepte de què es tracte per quantia igual o superior a la quantitat que s'ha de tornar.  
En el cas de no haver recaptació, o, si havent-ne aquesta fos inferior a la quantia necessària per a efectuar la devolució, el conseller d'Economia i Hisenda, amb l'informe previ de la Intervenció General de la Generalitat Valenciana i a proposta de la Direcció General de Pressupostos, podrà disposar que la devolució s'efectue a càrrec de la partida pressupostària que resulte més convenient per a efectuar la devolució.  
2. Devolució d'ingressos per duplicitat de pagaments o error material  
Article setè  
1. Els interessats podran sol.licitar la devolució de les quantitats indegudament ingressades en els casos de duplicitat de pagament o en aquells en què hi haja error de fet, imputable a la Generalitat Valenciana o a l'interessat, en la liquidació origen del pagament.  
La sol·licitud que haurà de formular-se dins del termini de cinc anys comptats des de la data de l'ingrés que es repute indegut, es dirigirà a la conselleria o organisme en què s'haguessen practicat o presentat les liquidacions.  
2. Els òrgans de la Generalitat Valenciana que advertesquen errors materials en els expedients de la seua competència hauran de ratificar-los d'ofici, mitjançant expedient sumari, escoltada la Intervenció delegada en els serveis territorials de la Conselleria d'Economia i Hisenda.  
Si com a conseqüència d'aquests errors s'hagués produït ingrés a la Generalitat Valenciana haurà de procedir-se d'ofici a la devolució de les quantitats indegudament ingressades.  
3. Si l'expedient en què s'adverteix l'error fos competència d'un altre òrgan o servei haurà de posar-se en coneixement del competent als efectes previstos en el paràgraf anterior.  
4. Si el procediment s'inicia a instància de l'interessat, en l'escrit que presente davant l'òrgan corresponent, hauran de constar les circumstàncies previstes en l'article 70 de la Llei de Règim Jurídic de les Administracions Públiques i del Procediment Administratiu Comú, i a més:  
a) El numero d'identificació fiscal.  
b) Justificació documental de l'ingrés indegut.  
c) Declaració expressiva del mitjà elegit pel qual haja de realitzar-se la devolució, poden optar entre:  
- Transferència bancària, indicant el número de compte i les dades identificatives de l'entitat.  
- Xec barrat contra el compte corrent de la Generalitat Valenciana corresponent.  
CAPíTOL III  
Normes comunes  
Article vuitè  
Podrà acumular-se en un sol expedient la tramitació de devolucions de petites quanties a diversos interessats, a les quals tinguen dret com a conseqüència d'ingressos indeguts per les taxes acadèmiques, drets d'examen per concurrència a oposicions convocades i altres similars.  
Article novè  
En la tramitació de l'expedient de l'article anterior s'hauran d'observar les prescripcions d'aquest decret en cadascuna de les devolucions que s'acumulen.  
La proposta de pagament que es formule per l'import acumulat podrà fer-se a favor de l'organisme corresponent i al compte corrent d'aquest per a la distribució ulterior als perceptors pel seus imports corresponents.  
L'import acumulat posat a disposició de l'organisme tindrà el caràcter de lliuraments a justificar i s'ajustarà en tot al que disposa l'article 43 de la Llei d'Hisenda Pública de la Generalitat Valenciana.  
Disposició addicional  
Les devolucions d'ingressos indeguts referents als tributs cedits per l'Estat es regularan pel que estableix l'article 3 de la Llei 30/1983, de 28 de desembre.  
Disposició derogatòria  
Des de l'entrada en vigor d'aquest decret són derogades les disposicions del mateix o d'inferior rangs que s'oposen al que aquest disposa.  
En particular, és derogat el Decret 5/1989, de 30 de gener, del Govern Valencià, pel qual es regula el procediment de devolució d'ingressos indeguts per tributs propis i altres ingressos de dret públic de la Generalitat Valenciana.  
Disposició final  
Es faculta el conseller d'Economia i Hisenda perquè dicte les normes de desenvolupament d'aquest decret.  
València, 29 de juliol de 1994  
El president de la Generalitat Valenciana,  
JOAN LERMA I BLASCO  
El conseller d'Economia i Hisenda,  
AURELIO MARTíNEZ ESTÉVEZ


Còpia Permalink ELI